b'\n_START_ARTICLE_\nVelika nagrada Pikardije 1935\n_START_SECTION_\nPred dirko\n_START_PARAGRAPH_\nMed tem ko so nem\xc5\xa1ka in italijanska mo\xc5\xa1tva in dirka\xc4\x8di dirkali na dirki Avusrennen, so francoski dirka\xc4\x8di nastopali na dirki za Veliko nagrado Pikardije. Glavna favorita sta bila dirka\xc4\x8da tovarni\xc5\xa1kega mo\xc5\xa1tva Automobiles Ettore Bugatti, Jean-Pierre Wimille in Robert Benoist, med ostalimi dirka\xc4\x8di, ki so dirkali v privatnih mo\xc5\xa1tvih ali kot privatniki, so za favorite veljali Robert Brunet, Raymond Sommer, Marcel Lehoux in Earl Howe. Toda kar trije dirka\xc4\x8di niso \xc5\xa1tartali, Wimille, Lehoux in \xc5\xa0panec Jos\xc3\xa9 Mar\xc3\xada de Villapadierna. \xc5\xa0tartna mesta so bila dolo\xc4\x8dena na podlagi \xc4\x8dasov petkovih in sobotnih treningov, ko so dirka\xc4\x8di odpeljali en krog iz stoje\xc4\x8dega \xc5\xa1tarta.\n_START_SECTION_\nDirka\n_START_PARAGRAPH_\n\xc5\xa0tart dirke je bil v soboto ob 2:45. Benoist je prevzel vodstvo, sledila sta mu Howe in Sommer. V prvih krogih dirke je bilo nenavadno veliko odstopov, tako da je v \xc5\xa1estem krogu dirkalo le \xc5\xa1e \xc5\xa1est dirka\xc4\x8dev. V sedmem krogu je moral Sommer na postanek v bokse na menjavo sve\xc4\x8dk, zaradi \xc4\x8desar je padel na zadnje mesto. Le \xc5\xa1e Howe je uspel slediti vodilnemu Benoistu, ostali dirka\xc4\x8di so vse bolj zaostajali. Britanski dirka\xc4\x8d je po postanku Benoista v osemnajstem krogu tudi prevzel vodstvo, toda v dvaindvajsetem krogu je moral opraviti kar desetminutni postanek, s \xc4\x8demer je izgubil krog proti Benoistu, ki se je lahko nato sprehodil do zmage. Vseeno je Howe osvojil drugo mesto, Sommer pa se je po zgodnjem postanku uspel prebiti na tretje mesto z dvema krogoma zaostanka.'